 NA MARY WANGARI MAAFISA wa kukusanya ushuru katika baadhi ya kaunti wamekuwa wakichukua maelfu ya pesa kutoka kwa Wakenya na kukosa kuziwasilisha katika akaunti za umma, Seneti imebaini. Hali hii imelemaza utoaji wa huduma katika kaunti na kusababisha walipa ushuru kukosa huduma muhimu kama vile maji na matibabu huku wahusika wakiendelea kujinufaisha na fedha za umma. Kamati ya Seneti inayosimamia Hesabu za Fedha za Umma (CPAC) sasa inatathmini mikakati ya kuwaadhibu kisheria maafisa wa kaunti wanaotekeleza uhalifu huo. Kaunti ya Kitui inaongoza kwa kaunti zilizoathirika zaidi huku ikibainika kuwa kiasi cha jumla ya Sh12 milioni zilizokusanywa kutoka kwa walipaji wa ushuru katika bajeti ya 2019/2020 bado zipo mikononi mwa maafisa wa kukusanya ushuru katika kaunti hiyo. Katika kikao Jumanne asubuhi, Seneti ilielezwa kuwa maafisa 139 bado hawajasalimisha maelfu ya pesa walizokusanya kama ada za ushuru kutoka kwa wakazi katika serikali iliyopita ya aliyekuwa gavana Charity Ngilu. Maafisa watatu miongoni mwa walioorodheshwa kwenye stakabadhi zilizowasilishwa kwa Kamati ya Seneti bado hawajasalimisha kiasi cha Sh723,000, Sh598,000 na 560,000, mtawalia Huku akiwataja kama ‘wezi’ Seneta wa Kaunti ya Homa Bay Moses Kajwang, ambaye ni Mwenyekiti wa Kamati hiyo, amewashutumu vikali maafisa wa kukusanya ushuru katika kaunti wanaokosa kusalimisha mapato ya umma. Gavana wa Kitui Julius Malombe aliyefika mbele ya kamati hiyo kujibu maswali, ametakiwa kuwachukulia hatua za kinidhamu maafisa husika na kuhakikisha fedha zote za umma zimerejeshwa. “Sh12 milioni zilikusanywa kutoka kwa watu wanaopatia changamoto tele kupata fedha. Watu ambao hata hukosa chakula wakijitahidi kulipa ushuru, akina mama wa kuuza mboga na wahudumu wa bodaboda. Hili linapaswa kukugusa moyo,” alisema Seneta Kajwang. Seneta wa Kitui Enoch Wambua na mwenzake wa Busia Okiya Omtatah, wamependekeza maafisa husika waadhibiwe kuambatana na sheria. Kulingana na seneta Wambua, kufikia sasa ni Sh100,000 zilizorejeshwa baada ya serikali ya kaunti inayongozwa na Gavana Malombe kuomba usaidizi kutoka kwa maafisa wa Tume ya Maadili na Kupambana na Ufisadi (EACC). “Tunataka kuelewa ikiwa huu ni ukosefu wa ujuzi wa kitaaluma au wizi waziwazi. Wako wapi watu hawa wanaotembea na fedha za umma? Tunahitaji kuwaadhibu vikali wahalifu wanaofanya kazi katika kaunti. Sh12 milioni zinatosha kufadhili miradi na huduma muhimu za kunufaisha walipaji ushuru kama vile kuchimba visima na mengineyo. Makateli haya ya mabwanyenye ni sharti yaangamizwe,” alisema seneta Wambua. Huku akizionya serikali za kaunti kwa kuhujumu ugatuzi na kuendelea kulaumu serikali kuu, seneta Omtatah amependekeza maafisa wahalifu waadhibiwe kuambatana na Kifungu 235 cha Sheria kuhusu Wafanyakazi wa Kaunti. “Ikiwa sisi binafsi hatutasimamia kaunti zetu ipasavyo, tutahujumu hatua tulizopiga kwenye ugatuzi. Tunapozungumzia suala la kuhujumu ugatuzi, hili halihusi serikali kuu pekee,” alionya. Serikali za Kaunti, kwa mujibu wa Kifungu 235 cha Katiba kuhusu Wafanyakazi wa Kaunti, zimepatiwa mamlaka ya “kuwachukulia hatua za kinidhamu au kuwaondoa maafisa husika wa kaunti.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  